Ловци на неправду

Испред Дома здравља нема много места. Све је закрчено аутомобилима. Неко је с малим аутомобилом паркирао тик до улаза. Али не тако да блокира улаз. Може се слободно прићи. Хитна кола свакако имају свој посебан улаз.

Размишљам, ово је вероватно неко од запослених паркирао.

Гледам из аутомобила, лик долази до улаза, окреће се, фотографише тај мали аутић, и театрално као ослободилац улази у Дом здравља. 

Отварам ФБ локалну групу. Фотка је већ окачена уз коментар анонимног јунака који прозива бахатог појединца с тим и тим таблицама.

Нако пар минута из Дома здравља излази младић утученог израза лица и придржава старијег човека (можда му је отац) на штакам, који једва хода, видљиво тешког здравственог стања. Највероватније канцер или шта слично. Једва га седа у кола, закопчава, и одлази. 

Да је паркирао на паркинг, морао би паркирати неких 100 метара даље јер једино је ту било једно слободно место.

Тешко да би болесник могао толико да препешачи. С друге стране хитна служба је толико презаузета да кад јој саопштиш број година пацијента, ако је велик, нема шансе да дођу. 

Младић је просто ово морао да уради. Није у питању никаква бахатост.

Ловцима на неправду то не значи ништа. Они немају емпатију. Њих јако тишти што систем не функционише, па се искаљују на било коме.

Проблем је у паркингу и прилазу Дому здравља. 

Није крив неко ко има муку.

Све је више ликова попут оне улоге Бате Стојковића који у филму "Ко то тамо пева" стално нешто записује и говори како ће Шваба кад дође завести ред.
Јер "Немачка медецина је најбоља, ди бесте".